Kaiser László

*Előszó*

**Sumonyi Zoltán: Pompeji messze van**

Sumonyi Zoltán verseskönyve viszonylag rövid, de annál inkább súlyos kötet. Már a cím is beszédes és figyelemfölkeltő. Pompejinek története és mítosza van, több más mellett a pusztulás mítosza, így már rögtön költői és nem költői kérdésként merülhet föl: Pompeji tényleg messze van? Kettősségeket, költői oximoronokat hordoz a kötet, de hát korunk és maga az emberi érzés nem kettős sokszor ebben a felemás, járvánnyal, gyarlóságokkal, aránytalanságokkal sújtotta korunkban?  
A verseskötet okulásra szólít, a régmúlt és közelmúlt s természetesen a jelen megidézésével. Keményen, könyörtelenül. "Növeli, ki elfödi a bajt" - idézik sokszor és joggal Illyés Gyulát, akinek költészete különben szerintem igen közel áll Sumonyi költészetéhez, művészi vállalkozásához. Sumonyi Zoltán új verseinek gyűjteménye nem csupán magas szintű költészet, hanem figyelmeztetés is.

*Sumonyi Zoltán: Pompeji messze van*

*Hungarovox, 2021.*